На основу члана 5. став 10. 3акона о посебним условима за реализацију пројекта изградње станова за припаднике снага безбедности („Службени гласник РСˮ, бр. 41/18, 54/19, 9/20 и 52/21) и члана 17. став 1. и члана 42. став 1. Закона о Влади („Службени гласник РСˮ, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 - др. закон),

Влада доноси

УРЕДБУ

О НАЧИНУ, ПОСТУПКУ И ПРОЦЕДУРАМА ПРОДАЈЕ СТАНОВА И УТВРЂИВАЊА РЕДОСЛЕДА ЛИЦА КОЈА ИСПУЊАВАЈУ ПРОПИСАНЕ УСЛОВЕ ЗА КУПОВИНУ СТАНА ПОД ПОВОЉНИЈИМ УСЛОВИМА У ОКВИРУ ПРОЈЕКТА ИЗГРАДЊЕ СТАНОВА ЗА ПРИПАДНИКЕ СНАГА БЕЗБЕДНОСТИ

Члан 1.

Овом уредбом утврђују се начин, поступак и процедуре продаје станова и утврђивања редоследа лица која испуњавају прописане услове за куповину стана под повољнијим условима у оквиру пројекта изградње станова за припаднике снага безбедности.

Члан 2.

Ова уредба примењује се на припаднике Министарства одбране, Војске Србије, Министарства унутрашњих послова, Безбедносно-информативне агенције и Министарства правде – Управе за извршење кривичних санкција, који су у сталном радном односу у једном од ових државних органа, као и на припаднике снага безбедности који су право на пензију остварили у једном од ових државних органа, борце, породице палих бораца, ратне и мирнодопске војне инвалиде.

Члан 3.

Поједини изрази употребљени у овој уредби имају следеће значење:

1) инвеститор изградње стамбеног комплекса у оквиру пројекта изградње станова за припаднике снага безбедности је Република Србија или привредно друштво које оснива Република Србија, које има права и обавезе инвеститора у складу са одредбама закона којим се уређују посебни услови за реализацију пројекта изградње станова за припаднике снага безбедности и закона којим се уређује изградња објеката, а које се оснива за сваку појединачну локацију (у даљем тексту: Инвеститор);

2) списак лица која могу остварити право на куповину стана под повољнијим условима је списак лица којима је по подношењу пријаве и потребне документације надлежним државним органима утврђено да испуњавају прописане услове за куповину стана под повољнијим условима у оквиру пројекта изградње станова за припаднике снага безбедности (у даљем тексту: Списак лица);

3) активни припадник снага безбедности је лице које се налази на Списку лица и које је запослено на неодређено време у једном од државних органа из члана 2. ове уредбе;

4) пензионисани припадник снага безбедности је лице које се налази на Списку лица, а које је као ранији припадник снага безбедности остварило право на пензију у једном од државних органа из члана 2. ове уредбе;

5) органи снага безбедности су: Министарство одбране, Војска Србије, Министарство унутрашњих послова, Безбедносно-информативна агенција и Министарство правде – Управа за извршење кривичних санкција;

6) апликација Владе је електронска платформа посредством које лица из члана 2. ове уредбе исказују намеру за куповину стана под повољнијим условима подношењем електронске пријаве на интернет страници Изградња станова за припаднике снага безбедности Републике Србије [www.ssb-srbija.rs](http://www.ssb-srbija.rs).

Члан 4.

Инвеститор расписује Јавни позив за продају станова у стамбеним зградама за колективно становање за сваку локацију (у даљем тексту: Јавни позив), по правоснажности грађевинске дозволе на појединачној локацији, а у складу са одлуком комисије за координацију активности у оквиру пројекта изградње станова за припаднике снага безбедности.

Јавни позив из става 1. овог члана, Инвеститор објављује на интернет страници [www.ssb-srbija.rs](http://www.ssb-srbija.rs) и у дневним новинама доступним на целој територији Републике Србије и њим се позивају лица из члана 2. ове уредбе да на начин утврђен позивом поднесу пријаву којом исказују намеру за куповину стана под повољнијим условима.

Право учешћа на Јавном позиву имају лица из члана 2. ове уредбе која се налазе на Списку лица за појединачну локацију за коју је Јавни позив расписан.

Органи снага безбедности дужни су да своје активне и пензионисане припаднике обавесте о расписивању Јавног позива и условима и начину подношења пријаве путем службених депеша, као и објављивањем на огласним таблама, интранету и званичним интернет страницама органа.

Члан 5.

Приоритет за куповину стана има лице из члана 2. ове уредбе које се налази на Списку лица и које нема трајно решену стамбену потребу.

Лице из члана 2. ове уредбе које се налази на Списку лица, а које има неодговарајући стан, може остварити право на куповину стана под повољнијим условима, под условом да за куповину стана у оквиру појединачног Јавног позива није заинтересовано лице из става 1. овог члана.

Приоритет за куповину стана на територији града Београда има запослени припадник снага безбедности коме је место запослења на територији града Београда у моменту подношења пријаве, а за остала лица која могу остварити право на куповину стана под повољнијим условима, приоритет имају лица која имају пријављено пребивалиште на територији града Београда у складу са законом.

Приоритет за куповину стана у смислу члана 5. став 3. Закона о посебним условима за реализацију пројекта изградње станова за припаднике снага безбедности имају и запослени припадници снага безбедности на привременом премештају изван територије града Београда, који имају пријављено пребивалиште на територији града Београда у складу са законом.

Приоритет за куповину стана на територији града Новог Сада има запослени припадник снага безбедности са местом запослења на територији Аутономне покрајине Војводине у моменту подношења пријаве, а за остала лица која могу остварити право на куповину стана под повољнијим условима, приоритет имају лица која имају пријављено пребивалиште на територији Аутономне покрајине Војводине у складу са законом.

Приоритет за куповину стана у смислу члана 5. став 4. Закона о посебним условима за реализацију пројекта изградње станова за припаднике снага безбедности имају и запослени припадници снага безбедности на привременом премештају изван територије Аутономне покрајине Војводине, који имају пријављено пребивалиште на територији Аутономне покрајине Војводине у складу са законом.

Члан 6.

Лица која испуњавају прописане услове за куповину стана под повољнијим условима исказују намеру за куповину стана по Јавном позиву приступом Апликацији Владе, и то подношењем електронске пријаве на интернет страници [www.ssb-srbija.rs](http://www.ssb-srbija.rs), избором локације за коју је у току Јавни позив.

Након успешно послате електронске пријаве, лица из става 1. овог члана добијају одговарајући референтни број у форми електронске поште или кратке текстуалне поруке, који се доставља на електронску адресу, односно број телефона лица које је исказало намеру за куповину стана.

Члан 7.

Исказивање намере за куповину стана под повољнијим условима на појединачној локацији врши се подношењем електронских пријава у року одређеном Јавним позивом за одређену локацију.

Електронске пријаве поднете ван рока одређеног у Јавном позиву за одређену локацију неће бити узете у разматрање.

Уколико је лице које исказује намеру за куповину стана послало више електронских пријава по Јавном позиву, у обзир ће као исправна бити узета најранија пријава која је уредна и потпуна.

Непотпуне, неуредне или на други начин неодговарајуће електронске пријаве неће бити разматране.

Члан 8.

По истеку рока одређеног за подношење електронских пријава по појединачном Јавном позиву, утврђује се редослед лица која испуњавају прописане услове за куповину стана под повољнијим условима на појединачној локацији, на основу:

1) податка о оствареном ефективном радном стажу у органима из члана 2. ове уредбе, израженог у данима, који се израчунава до дана расписивања Јавног позива, који је орган снага безбедности дужан да достави Генералном секретаријату Владе;

2) податка о тачном времену коришћења Апликације Владе;

3) приоритета за куповину стана на локацији за коју је у току Јавну позив, уколико је у питању Јавни позив за локације у Београду и Новом Саду.

Подаци из става 1. тач. 1) и 2) овог члана имају једнаку вредност приликом утврђивања редоследа.

Уколико се на основу података из става 1. овог члана за два или више лица утврди исти редослед, предност ће имати лице чија електронска пријава је поднета ближе времену отварања Апликације Владе за појединачну локацију.

Члан 9.

По завршетку Јавног позива, ради утврђивања веродостојности података из електронских пријава, Генерални секретаријат Владе органима снага безбедности и министарству надлежном за послове борачких и социјалних питања доставља спискове лица која су, подношењем електронске пријаве, по том Јавном позиву исказала намеру за куповину стана.

Након утврђивања веродостојности података из електронских пријава, органи снага безбедности сачињавају спискове лица која су исказала намеру за куповину стана по Јавном позиву из става 1. овог члана, а који обавезно садрже:

1. име, презиме и јединствени матични број грађана лица које се пријавило за куповину стана на предметној локацији;
2. податке о ефективном радном стажу оствареном у оквиру органа снага безбедности, изражене у данима, за активне и пензионисане припаднике снага безбедности;
3. друге податке који су неопходни за утврђивање редоследа лица за остваривање права на куповину стана под повољнијим условима.

Након утврђења веродостојности података из електронских пријава, органи снага безбедности и министарство надлежно за послове борачких и социјалних питања, спискове из става 2. овог члана достављају Генералном секретаријату Владе ради утврђивања редоследа лица из чл. 8, 10. и 11. ове уредбе.

Органи снага безбедности и министарство надлежно за послове борачких и социјалних питања, не смеју ни на који начин допуњавати или исправљати достављене спискове. У случају да уоче неправилности или потребу за допуном, о томе обавезно обавештавају Генерални секретаријат Владе писаним путем.

Генерални секретаријат Владе може по службеној дужности, као и на основу достављених обавештења органа из става 4. овог члана, допунити и исправити податке у електронским пријавама пре утврђивања редоследа лица за куповину стана на локацији за коју је расписан Јавни позив. У случају допуне или исправке података, Генерални секретаријат Владе ће обавестити орган код ког је лице чији су подаци измењени или допуњени поднело пријаву за утврђивање испуњености услова за остваривање права на куповину стана под повољнијим условима.

Уколико се утврди да лице не може да оствари право на куповину стана у Јавном позиву, његова електронска пријава неће бити разматрана приликом утврђивања редоследа лица која испуњавају прописане услове за куповину стана под повољнијим условима на појединачној локацији по том Јавном позиву.

Уколико се утврди да се у оквиру утврђеног редоследа лица из чл. 8, 10. и 11. ове уредбе налазе супружници или ванбрачни партнери који су исказали намеру за куповину стана, у обзир ће се узети електронска пријава оног супружника, односно ванбрачног партнера, која је поднета ближе времену отварања Апликације Владе за појединачну локацију.

Члан 10.

Утврђивање редоследа лица која могу остварити право на куповину стана под повољнијим условима врши се по категоријама лица за сваку локацију за коју је био отворен Јавни позив, и то:

1. категорија лица која немају трајно решену стамбену потребу;
2. категорија лица са неодговарајућим станом.

Изузетно од става 1. овог члана, за Јавне позиве на локацијама у Београду и Новом Саду, у складу са одредбама члана 5. ове уредбе, утврђивање редоследа лица која могу остварити право на куповину стана под повољнијим условима, врши се у оквиру четири категорије:

1. категорија лица која немају трајно решену стамбену потребу, а која имају приоритет куповине на појединачној локацији;
2. категорија лица са неодговарајућим станом која имају приоритет куповине на појединачној локацији;
3. категорија лица која немају трајно решену стамбену потребу, а која немају приоритет куповине на појединачној локацији;
4. категорија лица са неодговарајућим станом, а која немају приоритет куповине на појединачној локацији.

Утврђени редослед лица по категоријама из ст. 1. и 2. овог члана објављује се на интернет страници [www.ssb-srbija.rs](http://www.ssb-srbija.rs).

Члан 11.

За лица која припадају категорији бораца, породица палих бораца, ратних и мирнодопских војних инвалида, по добијању грађевинске дозволе на свакој локацији, опредељује се сразмеран број станова сваке структуре, и то:

|  |  |
| --- | --- |
| град | проценат станова који се опредељује |
| Краљево | 10% од укупног броја расположивих станова на локацији |
| Крагујевац | 5% од укупног броја расположивих станова на локацији |
| Сремска Митровица | 5% од укупног броја расположивих станова на локацији |
| Врање | 5% од укупног броја расположивих станова на локацији |

Министарство надлежно за послове борачких и социјалних питања путем објава на огласним таблама служби борачко-инвалидске заштите јединица локалнe самоуправе, званичној интернет страници министарства надлежног за послове борачких и социјалних питања и на порталу е-Управа, обавештава лица из става 1. овог члана, која се налазе на Списку лица за појединачну локацију, о начину, времену и условима за исказивање намере за куповину стана на тој локацији путем Апликације Владе.

За лица из става 1. овог члана, редослед лица која могу остварити право на куповину стана под повољнијим условима утврђује се на основу податка о тачном времену коришћења Апликације Владе, при чему предност имају пријаве поднете ближе времену отварања Апликације Владе за појединачну локацију.

Утврђивање редоследа лица из става 1. овог члана која могу остварити право на куповину стана под повољнијим условима врши се по категоријама за сваку локацију за коју је био отворен Јавни позив, и то:

1. категорија лица која немају трајно решену стамбену потребу;
2. категорија лица са неодговарајућим станом.

Изузетно од става 4. овог члана, за Јавне позиве на локацијама у Београду и Новом Саду, у складу са одредбама члана 5. ове уредбе, утврђивање редоследа лица из става 1. овог члана која могу остварити право на куповину стана под повољнијим условима, врши се у оквиру четири категорије:

1. категорија лица која немају трајно решену стамбену потребу, а која имају приоритет куповине на појединачној локацији;
2. категорија лица са неодговарајућим станом која имају приоритет куповине на појединачној локацији;
3. категорија лица која немају трајно решену стамбену потребу, а која немају приоритет куповине на појединачној локацији;
4. категорија лица са неодговарајућим станом, а која немају приоритет куповине на појединачној локацији.

Утврђени редослед лица по категоријама из ст. 4. и 5. овог члана објављује се на интернет страници [www.ssb-srbija.rs](http://www.ssb-srbija.rs).

Члан 12.

Податке о утврђеном редоследу лица из чл. 10. и 11. ове уредбе Генерални секретаријат Владе доставља Инвеститору за локацију за коју је расписан Јавни позив.

Инвеститор врши позивање лица за куповину стана на локацији за коју је завршен Јавни позив, у складу са утврђеним редоследом и приоритетима утврђеним законом и овом уредбом.

Продаја станова врши се у продајним салонима Инвеститора у тачним унапред одређеним терминима за свако лице којем је утврђен редослед за куповину стана.

Уколико од опредељеног броја станова за категорију бораца, породица палих бораца, ратних и мирнодопских војних инвалида, из члана 11. ове уредбе, по позивању свих лица из ове категорије којима је утврђен редослед за куповину стана, остане непродатих станова на одређеној локацији, Инвеститор непродате станове може понудити осталим лицима која су исказала намеру за куповину стана под повољнијим условима на основу тог Јавног позива, а у складу са редоследом из члана 10. ове уредбе утврђеним за та лица.

Ако је број расположивих станова већи од броја пријављених лица по појединачном Јавном позиву, Инвеститор, по позивању свих лица којима је утврђен редослед за куповину стана по том Јавном позиву, може поново понудити расположиве станове лицима којима је утврђен редослед за куповину стана по том Јавном позиву, али која нису закључила предуговор, односно уговор о куповини стана.

Члан 13.

Даном закључења предуговора, односно уговора о куповини стана између Инвеститора и лица које остварује право на куповину стана под повољнијим условима почиње поступак продаје стана.

Органи снага безбедности, односно министарство надлежно за послове борачких и социјалних питања, дужни су да воде евиденције уговора о куповини стана из става 1. овог члана за лица из члана 2. ове уредбе за која су надлежни, од дана достављања електронског списка из става 3. овог члана.

Инвеститор је дужан да органу из става 2. овог члана месечно достави електронски списак лица која су закључила уговоре о куповини стана из става 1. овог члана, уз електронске копије уговора.

Члан 14.

Уколико у току поступка продаје стана под повољнијим условима, а од дана када се лицу утврди редослед за куповину стана под повољнијим условима, наступи смрт лица које остварује право на куповину стана под повољнијим условима, поступак може да настави члан његовог породичног домаћинства.

Чланом породичног домаћинства сматрају се супружник и ванбрачни партнер, њихова деца, рођена у браку или ван брака, усвојена деца или пасторчад, као и лица која је лице из става 1. овог члана било дужно да издржава у складу са законом којим се уређују породични односи, а која живе у истом породичном домаћинству.

У случају из става 1. овог члана, Генерални секретаријат Владе, на захтев члана породичног домаћинства лица чија је смрт наступила, издаје уверење о утврђеном редоследу лица за куповину стана под повољнијим условима.

Члан 15.

У случају да активном припаднику снага безбедности који је остварио право на куповину стана под повољнијим условима, након закључења предуговора о куповини стана престане радни однос, а у року од 30 дана не заснује поново радни однос у неком од органа снага безбедности, предуговор се раскида, изузев у случају престанка радног односа остваривањем права на пензију.

У случају да активном припаднику снага безбедности који је остварио право на куповину стана под повољнијим условима, након закључења уговора о куповини стана престане радни однос, а у року од 30 дана не заснује поново радни однос у неком од органа снага безбедности, на тај уговор ће се примењивати одредбе члана 8. ст. 4. и 7. Закона о посебним условима за реализацију пројекта изградње станова за припаднике снага безбедности, изузев у случају престанка радног односа остваривањем права на пензију.

Органи снага безбедности дужни су да без одлагања обавесте Генерални секретаријат Владе и Инвеститора о сваком прекиду радног односа који може утицати на остваривање права на куповину стана под повољнијим условима.

Члан 16.

Куповином стана под повољнијим условима, у складу са Законом о посебним условима за реализацију пројекта изградње станова за припаднике снага безбедности, без обзира на површину и структуру стана, сматра се да је трајно решена стамбена потреба лица из члана 2. ове уредбе.

Лице које је решило стамбену потребу куповином стана под повољнијим условима, а има на коришћењу по основу закупа на неодређено време и одређено време стан или неки други простор или користи стан  по основу потврде о чувању стана и коришћењу службеног стана, који је добијен из стамбеног фонда органа у коме је у радном односу или у коме је остварило право на пензију, у обавези је да тај стан или простор врати у посед надлежном органу у року од 45 дана од дана увођења у посед купљеног стана.

На лице из става 2. овог члана које не врати стан у року из става 2. овог члана, примењиваће се одредбе члана 8. ст. 4. и 7. Закона о посебним условима за реализацију пројекта изградње станова за припаднике снага безбедности.

Члан 17.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-6090/2022-1

У Београду, 4. августа 2022. године

В Л А Д А

ПРЕДСЕДНИК

Ана Брнабић, с.р.